《中宿篇送朱少襄入燕》
明代·欧必元

君不见中宿峡前飞来寺，十九之峰称福地。浈水徐看两岸流，禺山夹对双屏峙。

古来怪迹此地多，门深树密垂藤萝。洞中秪合寻孙恪，石上犹闻想达磨。

五色榴花香复歇，千寻金锁沉还绝。天巧宁能夺物工，地灵应预开人杰。

近日朱生颇好奇，十年飞梦应幽期。寻山不惮登陟远，开凿能穷造化私。

竹里邀僧堪结夏，池边留客频传斝。读书几载不出门，作赋宁推扬与贾。

一朝天子下诏书，雄心直慕承明庐。出山不必作小草，侯门不必曳长裾。

此去长安千万里，功名富贵徒为尔。白首谈经未释褐，高名虚挂人间齿。

丈夫得意自骞腾，有诗可赋山可登。醉舞腰间三尺剑，千秋事业几人曾。

尊酒送君粤南国，春月春花等闲乐。綵笔纵堪题凤凰，故山谁更思猿鹤。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。